Boer by hek oorval, rowers neem wapen af | Netwerk24
Boer by hek oorval, rowers neem wapen af
Deur André Damons 09 November 2018 10:46
'n Boer van die Elandshoek-distrik, Cullinan, oos van Pretoria, het Vrydagoggend self vyf mans agterna gesit nadat hulle hom by sy plaashek oorval en met sy bakkie gevlug het.
Die beesboer (68) was omstreeks 04:30 op pad om sy werkers te gaan haal toe vyf mans, waarvan een gewapen was, hom by sy hek oorval.
Volgens Henri Combrink, voorsitter van die Cullinan-landelike veiligheidsforum, het die mans die boer se hande met draad vasgebind nadat hulle hom "bietjie rondgeruk het."
Die man het slegs geringe beserings opgedoen.
Volgens Combrink het die aanvallers met die boer, wie se naam hy nie wou bekend maak nie, se vuurwapen en selfoon in sy bakkie gevlug.
Die man se vrou het alarm gemaak en lede van die veiligheidsforum het vinnig gereageer.
Sommige van die lede het die vrou en die man kom help terwyl ander die paaie in die omgewing toegemaak het, sê Combrink.
"Dit kon soveel erger gewees het. Ons vermoed hulle het hom by die hek ingewag. Die man het een van sy ander voertuie gevat en hulle gaan soek," sê Combrink.
Volgens hom is die boer se plaas egter naby Mamelodi en is die bakkie en rowers nog nie gevind nie.
Lt.kol. Lungelo Dlamini, provinsiale polisiewoordvoerder, sê aanklagte van kaping en roof word ondersoek.